**Îngerul nopții**

*Daniel Vișan-Dimitriu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Se simte o briză la marginea mării

Când Soarele-apune și-ndeamnă spre mal

Mănunchiuri de raze, purtate pe val

În vuiet ce-i cânt de iubire-nserării.

Îmi pare, nisipul, că arde și-așteaptă

Să vină, din ceruri și Lună, sărut,

Din stele – răcoarea și-n vârfuri, tăcut,

Un vis ce-a mai fost, alintându-l în șoaptă:

“Te-ai rupt din eter, devenind o-ntâmplare,

Un înger al nopții, plecat și căzut

În lumea prin care, pustiu, abătut,

Un țărm își plângea depărtarea de mare.

Ai vrut să-i unești cu fărâme din tine,

Iar lacrimi de mare, purtate pe val,

Să-i fie săruturi cu iz de coral

Și-atingeri cu rostul durerea-i s-aline. ”

Tresare nisipul, iar visul dispare

Lăsându-i, ca urme-ale șoaptelor-vis,

Mici semne ce par că, în el, au înscris

Povestea iubirii, c-un țărm și o mare.